Budapest, 2026

A fordítás alapjául szolgáló mű:
Arthur C. Brooks: The Happiness Files: Insights on Work and Life

Copyright © 2025 by Arthur C. Brooks

All rights reserved.

Cover design © HARVARD BUSINESS REVIEW PRESS

Hungarian translation © Novák Gábor, 2026

© XXI. Század Kiadó, 2026

ISBN 978 963 568 753 4

Unokáimnak, Josephnek és Charlesnak,
akik az én boldogságom titkai

TARTALOM

Bevezetés – A boldogság és a startup életed

ELSŐ RÉSZ – ÖNMAGAD MENEDZSELÉSÉRŐL

1. Hogyan legyen siker a kudarc

2. Ne pazarold az idődet olyan dolgokra, amelyeket utálsz

3. Kiégettnek érzed magad? Ezt kell tenned

4. Ezt halogasd, ne azt

5. Túlterhelt vagy? Csak mondj nemet

6. Aggódj kevesebbet és légy boldogabb

7. Miért tehet nagyon jót egy kis visszafogottság

8. Pénzügyi gondjaid valami mélyebbet leplezhetnek

MÁSODIK RÉSZ – A MUNKÁRÓL, A PÉNZRŐL ÉS A KARRIERÉPÍTÉSRŐL

9. A munkahelyváltás legvidámabb módja

10. Miért érdemes bíznod az ösztöneidben

11. Adj pénzt. Adj időt. Ne mondd el senkinek

12. Hogyan vásárolhatunk boldogságot

13. Két döntés, ami távol tartja az életközepi válságot

14. Schopenhauer tanácsa arról, hogyan érhetsz el nagy dolgokat

HARMADIK RÉSZ – A MÁSOKKAL VALÓ KOMMUNIKÁCIÓRÓL ÉS KAPCSOLATTEREMTÉSRŐL

15. Hogyan fogadjuk – és fogalmazzuk meg – a kritikát helyesen

16. Hogyan dicsérjünk jól

17. A meetingek szörnyűek

18. A végtelen zoomolás problémája

19. A tudatos káromkodás

20. Hogyan mondjuk el az igazat félelem nélkül

NEGYEDIK RÉSZ – A MUNKA, AZ ÉLET ÉS A KAPCSOLATOK EGYENSÚLYÁRÓL

21. Jung öt pillére a jó élethez

22. Hogyan befolyásold az embereket – és szerezz barátokat

23. Ne aggódj tovább a szülői szereped miatt

24. Hogyan ismerd fel az álbarátot

25. Ne tévesszen meg az első benyomás

26. Amikor az igaz szerelem döcögős

27. Tíz gyakorlati módszer a boldogság növelésére

ÖTÖDIK RÉSZ – A SIKER MEGHATÁROZÁSÁRÓL

28. Miért tűnhet a siker szomorúnak

29. Miért érdemes kidobni a trófeáidat

30. A kis veszély varázsa

31. Hogyan szabadulnak meg az okos emberek a nyomorúságtól

32. Gondold meg kétszer, elfogadod-e a csúcsállást

33. Ha sikerre vágysz, törekedj a boldogságra

Jegyzetek

Tárgymutató

Köszönetnyilvánítás

A szerzőről

BEVEZETÉS

A boldogság és a startup életed

Viselkedéskutató vagyok, és a Harvard Business Schoolon tanítok. Nem hagyományos üzleti témákat, például pénzügyet és számvitelt, hanem a boldogságot, tudományos szemszögből. Óráimon sok neurobiológiai, szociálpszichológiai és viselkedési közgazdaságtani témát érintek, hogy segítsek hallgatóimnak boldogabb életet építeni, és megérteni, hogyan segítheti őket a boldogságtudomány vezetői karrierjükben.

Talán kíváncsi vagy, hogy ez hogyan lehet „üzleti” téma, és ez jogos kérdés. Íme a válaszom: az életed a legfontosabb vezetői feladat, amit valaha is vállalnod kell. Valójában olyan, mint egy startup, amelyben te vagy az alapító, a vállalkozó és a vezérigazgató. És ha úgy kezeled az életedet, ahogy egy nagyszerű vállalkozó egy izgalmas startup vállalkozást, akkor az életed boldogabb, értelmesebb és sikeresebb lesz, mint egyébként lenne.

A sikeres üzleti vállalkozók általában szereztek tapasztalatot az iparágukban, és már átéltek néhány jelentős kudarcot, amelyekből tanultak és fejlődtek, ami két fontos felismeréshez vezetett. Az első, hogy hajlandónak és képesnek kell lenni arra, hogy nagyobb kockázatokat vállaljunk, mint a nem vállalkozók. A második, hogy ezt nagy hozamok elérése érdekében teszik, általában pénzügyi értelemben. Az életvállalkozók – mindannyian, akik teljes életet akarunk élni – profitálhatnak ezekből a felismerésekből. Jó önmenedzsereknek kell lennünk, hajlandónak arra, hogy megfelelő kockázatokat vállaljunk és kezeljünk annak érdekében, hogy rendkívüli nyereségekkel járó életet építsünk fel.

Az előző bekezdés kulcsszava a „nyereség” – konkrétan, milyen formában kell keresnünk a nyereségeket a vállalkozói életben? Nagymamád azt mondta, hogy pénzen nem lehet boldogságot venni (a kutatások azt mutatják, hogy nagyrészt igaza volt), tehát ez nem a megfelelő forma. A hatalom, az öröm, a hírnév és a presztízs sem az. Több évtized kutatásai – valamint szinte minden neves vallási és filozófiai hagyomány – óva intenek attól, hogy a mindennapos szükségleteinken túl hajszoljuk a nyereséget, rámutatva, hogyha túlzottan az anyagi javakra összpontosítunk, akkor tönkremennek a személyes kapcsolataink, és nem ismerjük fel az élet értelmét.

Természetesen ezek a világi nyereségek azok, amelyeket ösztönösen keresünk. Miért törekednénk olyasmire, ami nem tesz minket boldoggá? A válasz minden bizonnyal az evolúció: az anyatermészet arra ösztönöz minket, hogy gyűjtsük össze azokat az erőforrásokat, amelyek jobb esélyt adnak a túlélésre és a gének továbbadására. Eközben a nagyobb boldogságot keressük, és tévesen azt feltételezzük, hogy természetes ösztöneink követése segít ebben. Ez azonban kognitív hiba. A természet nem törődik a boldogságunkkal: az a mi felelősségünk.

A startup életben a nyereség helyes megnevezése maga a boldogság, a szeretetre, az örömre, az elégedettségre és az értelmes életre összpontosítva. A cél az, hogy úgy éljünk és dolgozzunk, hogy minél többet kapjunk ezekből. Mivel a világi erőforrások természetünknél fogva elterelik a figyelmünket, ez a feladat megköveteli, hogy teljesen éberen éljünk, figyeljünk a természetes hibáinkra, és erőfeszítéseket tegyünk azért, hogy úgy éljünk, ahogy tudatosan akarunk, és ne csak annak megfelelően, ahogy érzünk.

Az üzleti iskola középpontjában nyilvánvalóan az egyén pályafutása áll, és a Harvard Business School elvégzése után a hallgatóim szinte mindannyian hosszú órákat fognak dolgozni – és valóban hatalmas világi nyereségre fognak szert tenni: pénzre, hatalomra, örömre, hírnévre és presztízsre. Ezért a tanítás során nagy hangsúlyt helyezek arra, hogy a pályájuk hogyan lehet egy boldog, induló élet teremtő, pozitív része, és ne olyasvalami, ami azt károsítja. Valójában így látom a saját szakmai életemet is, amiért sokat köszönhetek a Harvard Business Review-nak (HBR), illetve a munkával és vezetéssel kapcsolatos témákról szóló kiadványainak, amelyeket már évek óta, tanársegéd koromtól kezdve olvasok.

Az egyik HBR-kiadvány, ami nagy hatással volt a pályámra és az életemre, az On Managing Yourself (Önmenedzselés)címet viseli, és ez inspirálta a startup élethez való hozzáállásomat és kutatásomat, amelynek csúcspontja a How to Build a Life („Hogyan építsünk életet”) című esszésorozat, amelyet hetente írok a The Atlantic magazin számára (jelenleg már közel háromszáz cikkből áll). A boldogság-akták című könyv a sorozat legnépszerűbb esszéit tartalmazza, öt, a startup élet középpontjában álló karrieraspektus szerint csoportosítva: önmagad menedzselése, karrierépítés, másokkal való kommunikáció és kapcsolatteremtés, munka és magánélet egyensúlyának a megőrzése, valamint a megfelelő szakmai célok kitűzése.

Az 1. rész, Az önmagad menedzseléséről, a híres HBR-kötet témáit érinti. Hangsúlyozza, hogy az életed irányításában te vagy a legfontosabb alkalmazottad. Szabályokat és határokat kell felállítanod magadnak, tisztelettel kell bánnod magaddal, és meg kell tanulnod úgy cselekedni, ahogy akarsz, nem pedig minden pillanatban úgy, ahogy érzel. Az 1. rész esszéi megmutatják, hogyan lehet ezt megtenni.

Ha már szilárd alapjaid vannak az önmenedzsment terén, ezt felhasználhatod arra, hogy karriert építs a startup életed középpontjában. A karrier mögötti legfontosabb felismerés, ami folyamatosan növeli a jóllétedet (azon túl, hogy nem hagyod, hogy az egész életedet uralja), a fejlődés. Az emberek nem abból merítenek elégedettséget, hogy elérik a célt, hanem abból, hogy kézzelfogható fejlődést érnek el annak elérése során. Valójában az egyik legnagyobb hiba, amit az emberek elkövetnek a pályafutásuk alatt, hogy azt hiszik, egy bizonyos cél – egy bizonyos összeg, egy bizonyos cím, a nyugdíj – elérése elhozza nekik a boldogságot, amit keresnek. A helyes megközelítés az, hogy olyan munkát válassz, amelyben egyre több értéket teremtesz magadnak és másoknak. Erről szól a 2. rész, A munkáról, a pénzről és a karrierépítésről.

Ritka az a személy, aki teljesen egyedül dolgozik; még ritkább az, aki így boldog tud lenni. Karriered építése során el kell sajátítanod a 3. részben (A másokkal való kommunikációról és kapcsolatteremtésről) bemutatott kulcsfontosságú készségeket. Nem mindig egyszerű megtanulni, hogyan lehet őszinte, nyílt kommunikációval jó kapcsolatot fenntartani a kollégákkal – különösen manapság, a gyorsan változó, távoli és hibrid munkavégzés világában. De vannak olyan alapelvek, amelyeket mindenki megtanulhat, hogy javítsa a kommunikációt és a kapcsolatokat a munkahelyén, és másoknak is segítsen ebben.

Természetesen az életedben leginkább ápolásra szoruló kapcsolatok nem a munkahelyiek, hanem a család és a barátok. A elfoglalt, ambiciózus emberek esetében ezek a kapcsolatok gyakran elsorvadnak és elhanyagolttá válnak, ami nagy boldogtalansághoz vezet. Így a startup élet egyik alapvető munkakompetenciája az, amit a legtöbb ember „munka–magánélet egyensúlynak” nevez, és amelyet A munka, az élet és a kapcsolatok egyensúlyáról című 4. rész tárgyal. Valójában a feladat inkább a munka és a magánélet integrációja. De bárhogy nevezzük, a legfontosabb készség annak a megértése, hogy az életben elért eredmények a szoros kötelékek erősségéből fakadnak.

A karrieredben való előrelépéshez célra és irányra van szükséged a munkádban és az életedben. Itt jön be a képbe A siker meghatározásáról szóló 5. rész. Mit jelent a „siker”, és milyen szerepet játszanak a célok? Ez bonyolult téma, amiről a szakirodalomban eddig sok vita folyt. Egyesek szerint szilárd, egyértelmű célokat kell kitűzni, amelyek messze nyúlnak a jövőbe; mások szerint jobb, ha a jövőt a sorsra hagyjuk, és inkább a jelenre összpontosítunk, hogy jó munkát végezzünk, amit élvezünk. A könyv esszéinek megközelítése a szakmai célokat úgy kezeli, mint egy loxodromát – ez egy navigációs kifejezés, ami a cél felé vezető egyenes útvonalat jelenti, teljes tudatában annak és elfogadva azt, hogy a körülmények megváltoztathatják ezt az útvonalat, sőt talán magát a célt is. De loxodroma nélkül a haladás nem látható és nem mérhető.

A kötetben szereplő esszék mindegyike két fő részből áll. Az első a fő állításom mögött álló tudomány és bizonyítékok. Akadémikus kutató vagyok, és a munkám nem a saját feltételezéseimen vagy logikusnak tűnő gondolatokon alapul, hanem olyan, szakértők által ellenőrzött tudományos eredményeken, amelyek empirikusan igaznak bizonyultak. Ebben a könyvben sok információt kaphatsz a különböző területeken folyó kutatásokról, amelyek kiváló minőségű felmérési adatokon és emberi alanyokkal végzett kísérleteken alapulnak. Ez nemcsak azért van, hogy önbizalmat adjon neked, hanem azért is, hogy intellektuális szinten is elmélyítse a megértést. Remélem, hogy te is ugyanolyan érdekesnek találod ezt a munkát, mint én! De az intellektuális információ nem elég. Az esszék második fele a gyakorlati alkalmazásokról szól: olyan tanulságokról, amelyeket azonnal alkalmazhatsz a munkádban és az életedben. Ezek olyan módszerek, amelyekkel már ma elkezdheted gyakorolni az új ötleteket, és megváltoztatni a szokásaidat.

Néhány olvasó talán kísértést érez, hogy egyből a gyakorlati tanulságokhoz ugorjon, de próbálj ellenállni ennek a kísértésnek. Számos kutatás foglalkozik azzal, hogy mi a legjobb módszer az új ötletek elsajátítására és alkalmazására. A bizonyítékok azt mutatják, hogy az ötleteket akkor tudjuk a legjobban befogadni, megőrizni és alkalmazni, ha intellektuálisan megértjük őket, majd a megértésük alapján megváltoztatjuk a szokásainkat. Ezért például a sebészek megtanulják a műtéti technikákat és megnézik, hogyan végzik el azokat, mielőtt a műtőbe lépnek gyakorolni. És ezért játszanak jobban a sportolók, ha intellektuálisan megértik a játékot.

Miután megértetted a tudományt és megváltoztattad a szokásaidat, még egy utolsó lépés van hátra a könyvben szereplő anyag felhasználásához. Ha valóban el akarod sajátítani ezeket az ötleteket – vagy bármilyen más ötletet –, meg kell osztanod őket. A Harvard Business Schoolon tartott órám címe Vezetés és boldogság, mert pontosan tudom, hogy ha a hallgatóim a boldogságtudományt alkalmazzák a vezetői munkájukban – és így a maguk módján boldogságtanárok lesznek –, soha nem felejtik el a tanultakat, és ezáltal profitálnak belőle.

Így hát a következő kérésem van hozzád: miután megtanultad a könyvben szereplő fogalmakat, gyakorold őket, és miután eldöntötted, melyek a leghasznosabbak számodra, tanítsd meg azokat másoknak is. A világ jobb lesz, ha boldogabb vezetők és szakemberek vannak benne, és te is egy lehetsz közülük, ráadásul tanárként segíthetsz létrehozni ezt a világot.

21. Század Kiadó – XXI. Század Kiadó Kft., Budapest

Felelős kiadó Bárdos András és Rényi Ádám

Kiadványfelelős Kovács-Rényi Anna

Szerkesztette Bán László

Előkészítés Takács Andrea

Tördelés Váraljai Nóra

Korrektúra Bérci Ágnes

Elektronikus változat
Ambrose Montanus & Rozbora Bence

Felhasznált betűtípusok

EB Garamond – SIL Open Font License

Jost – SIL Open Font License

Noto Sans Symbols 2 – SIL Open Font License

Source Serif 4 – SIL Open Font License

Vollkorn SC – SIL Open Font License